作者：叶隆礼
词牌/韵律：兰陵王

paragraphs: 大堤直。
袅袅游云蘸碧。
兰舟上，曾记那回，拂粉涂黄弄春色。
施颦托倾国。
金缕尊前劝客。
阳台路，烟树万重，空有相思寄鱼尺。
飘零叹萍迹。
自懒展罗衾，羞对瑶席。
折钗分镜盟难食。
看桃叶迎笑，柳枝垂结。
萋萋芳草暗水驿。
肠断画阑北。
寒恻。
泪痕积。
想柱雁尘侵，笼羽声寂。
天涯流水情何极。
悲沈约宽带，马融怨笛。
那堪灯幌，听夜雨，镇暗滴。